ຮອງປະທານປະເທດ ຫງວຽນທິຢວານ ມອບໃບຍ້ອງຍໍໃຫ້ບັນດານັກທຸລະກິດຍິງ
(ພາບ: baodansinh.vn)
ຕອນເຊົ້າວັນທີ 5/3, ຢູ່ ຮ່າໂນ້ຍ ໄດ້ດຳເນີນພິທີເຊີດຊູນັກທຸລະກິດຍິງ ອາຊຽນດີເດັ່ນ. ທ່ານນາງຮອງປະທານປະເທດ ຫວຽດນາມ ຫງວຽນທິຢວານ ໄດ້ເຂົ້າຮ່ວມ ແລະ ມອບໃບຍ້ອງຍໍໃຫ້ບັນດານັກທຸລະກິດຍິງ. ນີ້ແມ່ນການເຄື່ອນໄຫວນອນໃນບັນດາເຫດການເວທີປາໄສນັກທຸລະກິດຍິງ ອາຊຽນ ຄັ້ງທີ 2. ພິທີເຊີດຊູຄັ້ງນີ້ແມ່ນເຫດການມີຄວາມໝາຍພິເສດ, ກົງກັບໂອກາດສະເຫຼີມສະຫຼອງວັນແມ່ຍິງສາກົນ (8/3) ແລະ ແມ່ນຈຸດເວລາສຳຄັນເມື່ອປະຊາຄົມເສດຖະກິດລວມ ອາຊຽນ ໄດ້ຮັບການສ້າງຕັ້ງຂຶ້ນຢ່າງເປັນທາງການໃນທ້າຍປີ 2015 ຜ່ານມາ. ໃນປີນີ້, ມີນັກທຸລະກິດຍິງໃນພາກພື້ນ 87 ຄົນໄດ້ຮັບການເຊີດຊູ, ໃນນັ້ນ ຫວຽດນາມ ມີ 7 ຄົນ. ກ່າວຄຳເຫັນທີ່ພິທີ, ທ່ານນາງລັດຖະມົນຕີວ່າການກະຊວງແຮງງານ, ທະຫານເສຍອົງຄະ ແລະ ສັງຄົມ ຫວຽດນາມ ຟ້າມທິຫາຍຈ່ຽວ, ຊີ້ແຈ້ງວ່າ:
“ຂ້າພະເຈົ້າຕີລາຄາສູງບັນດາຄວາມມານະພະຍາຍາມ, ການປະກອບສ່ວນຂອງບັນດານັກທຸລະກິດຍິງຜູ້ດີເດັ່ນໃນພາລະກິດພັດທະນາເສດຖະກິດ, ສັງຄົມ, ກໍຄືໃນການເຊື່ອມໂຍງເຂົ້າກັບສາກົນໃນປະຈຸບັນ. ພວກເອື້ອຍໄດ້ເປັນແບບຢ່າງດີເດັ່ນຂອງແມ່ຍິງໃນສະຕະວັດທີ 21 ຂອງປະຊາຄົມ ອາຊຽນ ທີ່ຂະຫຍັນຂັນເຄື່ອນ ແລະ ພັດທະນາ. ຂ້າພະເຈົ້າຂໍຍ້ອງຍໍຊົມເຊີຍບັນດາຜົນງານຂອງເຊິ່ງນັກທຸລະກິດຍິງ ອາຊຽນ ບັນລຸໄດ້ໃນ 2 ປີຜ່ານມາ ດ້ວຍບັນດາການໜູນຊ່ວຍປັບປຸງລະບອບ ແລະ ເພີ່ມທະວີກຳລັງຄວາມສາມາດໃຫ້ບັນດາສະມາຊິກ, ພັດທະນາການພົວພັນຄູ່ຮ່ວມມື, ປະກອບສ່ວນຍົກສູງທັດສະນະຂອງບັນດານັກທຸລະກິດຍິງໃນພາກພື້ນ ອາຊຽນ”.
(ແຫຼ່ງຄັດຈາກ VOV)